Dirty Dancing

**Dirty Dancing** (op Platt so veel as „Unanstännig Dansen“) is de Titel vun en US-amerikaanschen Dans- un Musikfilm vun 1987 mit Jennifer Grey un Patrick Swayze in de Hööftrullen. Dreiht worrn is de Film an’n Lake Lure in North Carolina.

## Inholt
De Film vertellt de Geschicht vun’n Sommer 1963, as de 17-johrige Frances Houseman (vun all „Baby“ nöömt) mit ehr Öllern un ehr Süster Lisa in dat Ferienresort *At Kellerman’s* föhrt un dor Urlaub maakt. Jung un tutig as se is, will se de Welt beter maken un all Minschen helpen. Ünner all de dekanten Lüüd in’t Resort un bi all dat Getüter föhlt se sik eerst gor nich recht woll. Man, as se den Dansschoolmeester Johnny Castle sütt, geiht ehr Mucken bald vörbi. 

As ehr langwielig is löpt so op dat Gelände rüm un kummt na de Quarteren vun de Anstellten, woneem de Gäst ansik nix to söken hebbt. Se dröpt Johnny un se lehrt sik nöger kennen. Nu is sien Kolleegin un fröhere Leefste Penny swanger worrn ahn dat to wulln un beslutt, dat Kind aftodrieven, wat Baby dör’n Tofall mitkriggt. De Dokter hett blots en Avend Tiet un mutt dor denn hengahn, man, dordör fallt se för en wichtigen Dansoptritt ut, den se un Johnny aver vun wegen dat Geld bruken doot. Baby beslutt intospringen un an Pennys Steed to dansen.

Un so lett se sik vun Johnny dat Dansen bibringen un verleeft sik in em un he ok in ehr. Man, Penny warrt vun en Stümper behannelt un kriggt bannig Wehdaag. Wedder helpt Baby: Se röpt ehrn Vadder (de ok Dokter is) un rett Penny dormit. Ehr Vadder aver ahnt, wat verkehrterwies vörgeiht un verlööft Baby nich länger mit Johnny tosamen to wesen, wieldat he denkt, dat Johnny Penny dat Kind maakt hett. Baby scheert sik dorüm natürlich nich un kriggt sik mit ehrn Vadder düchtig in de Brass. Un as de Saak de Runn maken deit, verütt Johnny sien Arbeit in’t Hotel. As dat jüst so utsütt, dat för de beiden keen gemeensom Tokunft is, platzt Johnny in de Saison-Afslussfier un fangt mit Frances dat Dansen an, neemlich de Nummer, de se de hele Tiet instudeert hett. Tosamen danst se jemehrn Mambo un wiest dormit all Lüüd, wo leev se sik hebbt. Un opletzt kummt ok noch de Wohrheit över Pennys Kind rut, so dat sik allen’s wedder torechtlöpt.

## De Musik
Jimmy Lenner weer de utföhrend Produzent vun’t Musikalbum. He hett en Mischen ut olle un nee komponeerte Leder tohopenstellt. To de veerteihn ollen Titels sünd Leder as „Be my Baby“ vun The Ronettes, „Big Girls Don’t Cry“ vun Frankie Valli un The Four Seasons oder „Will You Still Love Me Tomorrow“ vun de Shirelles.

Söven Leder sünd extra för den Film nee komponeert worrn. Se schülln de Lüüd mitrieten, as Lenner glööven de, dat dat tyypsch weer för Leder ut de 1960er Johren. Dorto höört ok dat Titelleed „The Time of my Live“ dat Bill Medley in’n Duett mit Jennifer Warnes sungen hett, „Hungry Eyes“ vun Eric Carmen un She’s Like the Wind, dat de Hööftdorsteller Patrick Swayze sungen hett.

Dat Leed „Time of my Life“ sünd de Komponosten mit den Oscar uttekent worrn.

## De Dans
De Musik vun de fröhen 1960er Johren hett mit ehr Texten Geföhlen övermiddelt un de Beats weern erotisch, un man hett spontan danst. De Bewegen bi’t Dansen in Dirty Dancing richt sik nich blots na den Takt man ok na den Textinholt.

De Speelbaas wull de Tokiekers en Welt vun de Dansers vörstellen, de afwieken de vun Flashdance. De Film schüll an de Filmmusicals denken helpen, wo de Dans as en Kunst to’n Verföhren dorstellt weer. He wull de Entwickeln vun en opkamen Leev un dat sik bi’t Dansen neger kamen wiesen. Man schüll sehn, woans Baby dör dat Dansen jümmer löster warrt un se ehr erotische Utstrahlen opdeckt.

De Choreograf Kenny Ortega hett sik dorbi bi all Dansen an’n Stil vun de fröhen Sösstiger orienteert. Dirty Dancing is en Oort Soul-Dans mit Partner. Rinspelen deit de Mambo un kubaansche Rhythmen. Dat güng mehr üm’t Geföhl un weniger üm Technik.

## Kritiken
* Lexikon vun’n internatschonalen Film: *„Der Überraschungserfolg der Kinosaison 1987/88 entpuppt sich als inhaltlich und formal gleichermaßen biederer Unterhaltungsfilm, der leichte Anrüchigkeit mit sentimentaler Moral zu kombinieren versucht, in der Präsentation von Tanzszenen und Liebesromanze mit Happy-End aber ganz offensichtlich einen ‚zeitgeistlichen Nerv‘ getroffen hat.“*
 
## Utteken
De Film harr veel Spood, wat sik ok dorin wiest, dat he mit enige Filmpriesen uttekent worrn is:
* 1988: den *[[Oscar]]* in de Kategorie *[[Oscar/Best Leed|Best Leed]]* för Franke Previte, John DeNicola un Donald Markowitz
* 1988: den *[[Amanda (Filmpries)|Amanda]]* in de Kategorie *Best utlännsch Film* för Emile Ardolino
* 1988: den *[[Golden Globe]]* in de Kategorie *[[Golden Globe Award/Best Filmleed|Best Filmleed]]* för Franke Previte, John DeNicola un Donald Markowitz („Time of My Life“)
* 1988: de *[[Golden Lienwand]]*
* 1988: de *[[Golden Lienwand]] mit Steern*
* 1988: den *[[Independent Spirit Award]]* in de Kategorie *Beste eerste Film* för Emile Ardolino un Linda Gottlieb.
* 1989: den *[[BMI Film & TV Awards|BMI Film & TV Award]]* för’t *meistspeelte Leed* („She’s Like the Wind“) för Patrick Swayze un Stacy Widelitz
* 1989: den *[[ASCAP Award]]* för dat *meistspeelten Filmleed* („Time of My Life“) för Franke Previte, John DeNicola un Donald Markowitz.
* 1989: den *[[ASCAP Award]]* för dat *meistspeelten Filmleed* („Hungry Eyes“) för John DeNicola un Franke Previte

## Kiek ok
* Dirty Dancing (Musical)
* Dirty Dancing (Feernsehreeg)
* Dirty Dancing 2

## Weblenken